“เฟด” ขึ้นดบ. 0.25% ครั้งแรกรอบกว่า 3 ปี ส่งสัญญาณขยับอีก 6 ครั้งปีนี้
“เฟด” ขึ้นดบ. 0.25% ตามคาดการณ์ ปรับขึ้นครั้งแรกนับตั้งแต่เดือนธ.ค.61 พร้อมส่งสัญญาณปรับขึ้นอีก 6 ครั้งในปีนี้
“เฟด” ขึ้นดบ. 0.25% ตามคาดการณ์ ปรับขึ้นครั้งแรกนับตั้งแต่เดือนธ.ค.61 พร้อมส่งสัญญาณปรับขึ้นอีก 6 ครั้งในปีนี้
17 มี.ค. 2565

ผู้สื่อข่าวรายงานว่า คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติปรับขึ้นอัตราดอกเบี้ยระยะสั้น 0.25% สู่ระดับ 0.25-0.50% ในการประชุมวันนี้ ตามที่ตลาดการเงินคาดการณ์ไว้
อย่างไรก็ดี นายเจมส์ บูลลาร์ด ประธานเฟด สาขาเซนต์หลุยส์ เป็นเจ้าหน้าที่เฟดเพียงรายเดียวที่ลงมติให้เฟดปรับขึ้นอัตราดอกเบี้ย 0.50% ในการประชุมวันนี้
ด้านเจ้าหน้าที่เฟดคาดการณ์ว่าเฟดจะปรับขึ้นอัตราดอกเบี้ยอีก 6 ครั้งๆละ 0.25% ในช่วงที่เหลือของปีนี้ ซึ่งหมายความว่าเฟดจะปรับขึ้นอัตราดอกเบี้ยในการประชุมทุกครั้งหลังจากนี้ และจะทำให้อัตราดอกเบี้ยระยะสั้นอยู่ที่ระดับ 1.75-2.00% ในปลายปีนี้
ขณะเดียวกัน เจ้าหน้าที่เฟดคาดการณ์ว่าจะมีการปรับขึ้นอัตราดอกเบี้ย 3 ครั้งในปี 2566 แต่จะไม่มีการปรับขึ้นอัตราดอกเบี้ยในปี 2567
ทั้งนี้ เฟดปรับขึ้นอัตราดอกเบี้ยในวันนี้เป็นครั้งแรกนับตั้งแต่เดือนธ.ค.2561
นอกจากนี้ เฟดยังส่งสัญญาณปรับลดขนาดงบดุลในการประชุมในอนาคต โดยงบดุลดังกล่าวประกอบด้วยพันธบัตรรัฐบาลสหรัฐและตราสารหนี้ที่มีสินเชื่อที่อยู่อาศัยเป็นหลักประกันการจำนอง (MBS) มูลค่ารวมเกือบ 9 ล้านล้านดอลลาร์
โดยแถลงการณ์ของเฟดระบุว่า สงครามในยูเครนและการแพร่ระบาดของโควิด-19 ได้สร้างความไม่แน่นอนต่อเศรษฐกิจสหรัฐ ซึ่งในระยะใกล้ ปัจจัยดังกล่าวมีแนวโน้มที่จะเพิ่มแรงกดดันต่อเงินเฟ้อ และเป็นปัจจัยถ่วงเศรษฐกิจ แต่การปรับขึ้นเป้าหมายอัตราดอกเบี้ยระยะสั้นเป็นเรื่องที่มีความเหมาะสมในการสกัดเงินเฟ้อที่พุ่งแตะระดับสูงสุดในรอบ 40 ปี
ขณะเดียวกัน เฟดได้ปรับลดตัวเลขคาดการณ์การขยายตัวของเศรษฐกิจสหรัฐในปีนี้ สู่ระดับ 2.8% จากเดิมที่ระดับ 4.0% และคงตัวเลขคาดการณ์ในปี 2566-67 ที่ระดับ 2.2% และ 2.0% ตามลำดับ ขณะที่คงตัวเลขคาดการณ์การขยายตัวในระยะยาวที่ระดับ 1.8%
อีกทั้งเฟดได้ปรับเพิ่มตัวเลขคาดการณ์อัตราดอกเบี้ยระยะสั้นในปีนี้สู่ระดับ 1.9% ขณะที่ปรับเพิ่มตัวเลขคาดการณ์ในปี 2566-2567 สู่ระดับ 2.8% และ 2.8% ตามลำดับ และปรับลดตัวเลขคาดการณ์อัตราดอกเบี้ยระยะยาวสู่ระดับ 2.4%
นอกจากนี้เฟดยังได้ปรับเพิ่มตัวเลขคาดการณ์อัตราเงินเฟ้อในปีนี้สู่ระดับ 4.3% ขณะที่ปรับเพิ่มตัวเลขคาดการณ์ในปี 2566-2567 สู่ระดับ  2.7% และ 2.3% ตามลำดับ และคงตัวเลขคาดการณ์อัตราเงินเฟ้อในระยะยาวที่ระดับ 2.0%
อย่างไรก็ดีเฟดคงตัวเลขคาดการณ์อัตราว่างงานในปี 2565-2566 ที่ระดับ 3.5% ขณะที่ปรับเพิ่มตัวเลขคาดการณ์ในปี 2567 สู่ระดับ 3.6% และคงตัวเลขคาดการณ์อัตราว่างงานในระยะยาวที่ระดับ 4.0%